section_heading: Osnovni mit
paragraph_text: Prometej i Epimetej su braća Titani, jedini koji su bogovima pomagali u borbi protiv Titana i njihovom svrgavanju s vlasti nad svijetom. Nakon pobjede bogova, Zeus ih je nagradio dajući im da stvore život na Zemlji. Epimetej ("onaj koji misli naknadno") je uporabio sve bačve s mesom, kostima, krvlju, krznom, bojama, prugama i točkicama, tako da je Prometej ("onaj koji misli unaprijed") imao na raspolaganju samo bačvu gline. Ipak, on je odlučio stvoriti bića savršenija od Epimetejevih životinja. Od gline je oblikovao dva bića po izgledu nalik Zeusu i Heri, te im u grudi umetnu sve osobine Epimetejevih bića. I njegova su bića jela, spavala, množila se i rađala, ali bila su jednaka Epimetejevim. Zato on zatraži pomoć od božice Atene, koja njegovim bićima udahne malo božanskog daha, tako da su ona sada mogla misliti, pričati, raditi i moliti se bogovima. U početku su bogovi ova bića samo iskorištavali, a Prometej ih je podučio gradnji kuća i brodova, pripitomljavanju, uzgoju, korištenju i lovu životinja, pripremi hrane i religijskim obredima. No, njegova bića su htjela veća prava i slobode naspram bogova, pa su se okupili na jednom otoku ljudi i bogovi da se dogovore o budućim odnosima ljudi i bogova. Prometej je za tu priliku žrtvovao bika, i podijelio ga na dvije hrpe. U jednu je stavio sve lijepo meso i korisne iznutrice, te ga prekrio neuglednom kožom. U drugu hrpu je stavio sve kosti, papke, rep rogove i beskorisne iznutrice, te ga prekrio pokrovom od sjajnoga sala (koga su Grci smatrali dragocjenim). Dao je Zeusu da izabere hrpu koju će uzeti bogovi. Svemoćni Zeus je prozreo Prometejevu prijevaru i prokleo njega i njegove ljude uskrativši im vatru. Ali Prometej ne želi dopustiti da njegova bića gladuju i smrzavaju se, pa jedne noći krišom u stabljici trske ukrade žeravicu iz vječne vatre Olimpa. Kada je Zeus vidio ljude da se koriste vatrom i saznao zašto, osudio je Prometeja na robiju, da bude okovan na stijenama Kavkaza na kraju svijeta sve dok se ne nađe duša koja bi svoju slobodu njemu podarila. Prometej se ne želi pokoriti Zeusu i šuteći pristaje na kaznu. Ovdje započinje radnja "Okovanog Prometeja", scenom u kojoj Vlast (Kratos) i Sila (Bia) vode Prometeja, prateći Hefesta koji noseći alat i okove sažaljeva zarobljenika i svoj posao.